ICHI ส่งซิกงบ Q1 โต ดันรายได้ปี 66 เข้าเป้า 7.3 พันล้าน
ICHI เผยธุรกิจโค้งแรกของปีพีค กำลังผลิตเด้งรับอากาศร้อนจัดทะลุ 100 ล้านขวดต่อเดือน สูงสุดรอบ 12 ปี มั่นใจรายได้ปีนี้เข้าเป้า 7,300 ล้านบาท โต 15% จากปีก่อน
ICHI เผยธุรกิจโค้งแรกของปีพีค กำลังผลิตเด้งรับอากาศร้อนจัดทะลุ 100 ล้านขวดต่อเดือน สูงสุดรอบ 12 ปี มั่นใจรายได้ปีนี้เข้าเป้า 7,300 ล้านบาท โต 15% จากปีก่อน
28 เม.ย. 2566

นายตัน ภาสกรนที กรรมการผู้อำนวยการ บริษัท อิชิตัน กรุ๊ป จำกัด (มหาชน) หรือ ICHI เปิดเผยว่า บริษัทฯ จัดประชุมสามัญผู้ถือหุ้นประจำปี 2566 โดยถ่ายทอดสดผ่านสื่ออิเล็กทรอนิกส์ (E-AGM) โดยที่ประชุมผู้ถือหุ้นผ่านการอนุมัติทุกวาระตามมติที่คณะกรรมการเสนอ พร้อมทั้งอนุมัติการจ่ายปันผลเป็นเงินสดจากผลการดำเนินงานประจำปี 2565 ในอัตราหุ้นละ 0.60 บาท โดยจ่ายจากกำไรสุทธิและกำไรสะสม (ส่วนที่ได้รับการส่งเสริมการลงทุน (BOI) ผู้ได้รับเงินปันผลไม่ได้รับ เครดิตภาษี) กำหนดขึ้น XD วันที่ 9 พฤษภาคม 2566 จ่ายปันผลในวันที่ 24 พฤษภาคม 2566 เพื่อตอบแทนผู้ถือหุ้นที่ให้การสนับสนุนบริษัทฯ ด้วยดีเสมอมา
ขณะที่แนวโน้มไตรมาส 1/2566  มีแนวโน้มที่ดีมาก ลุ้นทำกำไรรายไตรมาสเหนือกว่าที่ตั้งเป้าไว้ เนื่องจากการเปิดตัวสินค้าใหม่กับปัจจัยอากาศร้อนจัด หนุนเครื่องดื่มขายดี บวกกับจุดแข็งของบริษัทฯ ที่มีกลยุทธ์การพัฒนาสินค้าเพื่อสร้างประสบการณ์เหนือความคาดหมายให้กับผู้บริโภค จึงสามารถพัฒนาสินค้าที่หลากหลายเข้ามารองรับความต้องการของผู้บริโภค
อาทิ ชาเขียวอิชิตัน, น้ำด่างอิชิตัน, น้ำจับเลี้ยงเย็นเย็น และล่าสุดน้ำอัดลมสไตล์เกาหลี ตันซันซู ฯ จนสร้างยอดขายได้อย่างต่อเนื่อง ขณะที่ภาพรวมการบริหารต้นทุน และอัตรากำลังการผลิตอยู่ในระดับสูง รวมถึงธุรกิจ OEM ที่เดินหน้าผลิตเครื่องดื่มตามดีล 2 เจ้าใหญ่ หนุนรายได้และเพิ่มการใช้อัตรากำลังการผลิตให้ดียิ่งขึ้น โดยตั้งเป้ารายได้รวมปีนี้เข้าเป้า 7,300 ล้านบาท